KOMISIJOS SPRENDIMAS
2006 m. liepos 25 d.
iš dalies keičiantis Sprendimus 2005/759/EB ir 2005/760/EB dėl tam tikrų apsaugos priemonių, susijusių su labai patogeniniu paukščių gripu, ir tam tikrų gyvų paukščių įvežimo į Bendriją
(pranešta dokumentu Nr. C(2006) 3303)
(Tekstas svarbus EEE)
(2006/522/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos direktyvą 90/425/EEB dėl Bendrijos vidaus prekyboje tam tikrais gyvūnais ir produktais taikomų veterinarinių ir zootechninių patikrinimų, siekiant užbaigti vidaus rinkos kūrimą (1), ypač į jos 10 straipsnio 4 dalį,
atsižvelgdama į 1991 m. liepos 15 d. Tarybos direktyvą 91/496/EEB, nustatančią gyvūnų, įvežamų į Bendriją iš trečiųjų šalių, veterinarinio patikrinimo organizavimo principus ir iš dalies pakeičiančią Direktyvas 89/662/EEB, 90/425/EEB ir 90/675/EEB (2), ypač į jos 18 straipsnio 7 dalį,
atsižvelgdama į 1997 m. gruodžio 18 d. Tarybos direktyvą 97/78/EB, nustatančią principus, reglamentuojančius iš trečiųjų šalių į Bendriją įvežamų produktų veterinarinių patikrinimų organizavimą (3), ypač į jos 22 straipsnio 6 dalį,
atsižvelgdama į 2003 m. gegužės 26 d. Europos Parlamento ir Tarybos reglamentą (EB) Nr. 998/2003 dėl gyvūnų sveikatos reikalavimų, taikomų ne komerciniam naminių gyvūnėlių judėjimui, ir iš dalies keičiantis Tarybos direktyvą 92/65/EEB (4), ypač į jo 18 straipsnį,
kadangi:
(1)
Po paukščių gripo epidemijos protrūkio, kurį 2004 m. pietryčių Azijoje sukėlė labai patogeninio viruso štamas, Komisija priėmė kai kurias su šia liga susijusias apsaugos priemones. Tarp tokių priemonių pirmiausiai buvo 2005 m. spalio 27 d. Komisijos sprendimas 2005/759/EB dėl tam tikrų apsaugos priemonių, susijusių su labai patogeniniu paukščių gripu kai kuriose trečiosiose šalyse ir su paukščių, vykstančių kartu su šeimininkais, vežimu iš trečiųjų šalių (5) ir 2005 m. spalio 27 d. Komisijos sprendimas 2005/760/EB dėl tam tikrų apsaugos priemonių, susijusių su labai patogenišku paukščių gripu tam tikrose trečiosiose šalyse, taikomų nelaisvėje laikomų paukščių importui (6).
(2)
Sprendimo 2005/759/EB 3 straipsnyje nurodyta, kad šis sprendimas netaikomas gyviems kambariniams paukščiams, vykstantiems kartu su šeimininkais į Bendrijos teritoriją iš šiame straipsnyje nurodytų šalių. Kroatija šiuo metu nėra nurodyta Sprendimo 2005/759/EB 3 straipsnyje, todėl apribojimai, taikomi kambarinių paukščių, vykstančių kartu su šeimininkais, importui iš šios trečiosios šalies turi būti tokie pat, kaip ir pirmiau minėtame sprendime kitoms trečiosioms šalims nustatyti apribojimai. Kroatija buvo viena iš pirmųjų šalių Europoje, Komisijai pranešusių apie aptiktus laukinių paukščių paukščių gripo atvejus, ir skaidriai veikdavo atsiradus kitiems ligos atvejams. Paskutiniu metu Kroatijoje nebuvo nustatyta naujų paukščių gripo atvejų.
(3)
Be to, Kroatija Komisijai pranešė, kad jos kompetentingos valdžios institucijos šiuo metu taiko valstybių narių valdžios institucijų taikomoms apsaugos priemonėms lygiavertes apsaugos priemones, kaip nurodyta 2006 m. vasario mėn. 17 d. Komisijos sprendime 2006/115/EB dėl tam tikrų apsaugos priemonių, susijusių su labai patogenišku laukinių paukščių gripu Bendrijoje, ir panaikinančiame Sprendimus 2006/86/EB, 2006/90/EB, 2006/91/EB, 2006/94/EB, 2006/104/EB ir 2006/105/EB (7).
(4)
Kadangi dėl pirmiau išvardytų priežasčių kambarinių paukščių importas iš Kroatijos kelia minimalų pavojų Bendrijos gyvūnų sveikatai, Kroatiją reikėtų įtraukti į Sprendimo 2005/759/EB 3 straipsnyje pateiktą trečiųjų šalių sąrašą.
(5)
Šiuo metu Sprendimas 2005/759/EB taikomas iki 2006 m. liepos 31 d. Nauji paukščių gripo atvejai buvo nustatyti kai kuriose Pasaulinės gyvūnų sveikatos organizacijos (PGSO) valstybėse narėse, todėl kambarinių paukščių, vykstančių kartu su šeimininkais, judėjimo apribojimų taikymas turėtų būti pratęstas. Todėl reikėtų pratęsti Sprendimo 2005/759/EB taikymą iki 2006 m. gruodžio 31 d.
(6)
2006 m. spalio mėn. Europos maisto saugos tarnybos (EMST) gyvūnų sveikatos ir gerovės grupė (AHAW) priims mokslinę nuomonę dėl pavojaus gyvūnų sveikatai ir gerovei, kylančio dėl gyvų paukščių, išskyrus naminius, importo į Bendriją. EMST buvo prašoma savo nuomonėje nurodyti galimas priemones ir sprendimo būdus, kuriais būtų galima sumažinti paukščių, išskyrus naminių, importo keliamą riziką. Šia nuomone bus vadovaujamasi vykdant būsimą ES politiką, susijusią su šio importo poveikio gyvūnų sveikatai ir gerovei aspektais.
(7)
Sprendimas 2005/760/EB taikomas iki 2006 m. liepos 31 d. Šiuo metu esminiai Sprendimuose 2005/759/EB ir 2005/760/EB nustatytų dabartinių taisyklių pakeitimai klaidintų ekonominės veiklos vykdytojus ir kitas suinteresuotąsias šalis dėl galimos vėlesnės ES politikos šioje srityje raidos. Atsižvelgiant į dabartinę gyvūnų sveikatos būklę, susijusią su paukščių gripu, ir laukiant nuomonės, kurią EMST ketina priimti spalį, paukščių, išskyrus naminių, importo apribojimų taikymas turėtų būti pratęstas. Todėl reikėtų pratęsti Sprendimo 2005/759/EB taikymą iki 2006 m. gruodžio 31 d.
(8)
Todėl Sprendimai 2005/759/EB ir 2005/760/EB turėtų būti atitinkamai iš dalies pakeisti.
(9)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 2005/759/EB iš dalies keičiamas taip:
1)
3 straipsnis pakeičiamas taip:
„3 straipsnis
Šis sprendimas netaikomas gyviems kambariniams paukščiams, vykstantiems kartu su šeimininkais į Bendrijos teritoriją iš Andoros, Kroatijos, Farerų salų, Grenlandijos, Islandijos, Lichtenšteino, Monako, Norvegijos, San Marino, Šveicarijos ir Vatikano Miesto Valstybės.“
2)
5 straipsnyje data „2006 m. liepos 31 d.“ keičiama į „2006 m. gruodžio 31 d.“
2 straipsnis
Sprendimo 2005/760/EB 6 straipsnyje data „2006 m. liepos 31 d.“ keičiama į „2006 m. gruodžio 31 d.“
3 straipsnis
Valstybės narės nedelsdamos imasi šiam sprendimui įvykdyti reikalingų priemonių ir jas paskelbia. Apie tai valstybės narės nedelsdamos praneša Komisijai.
4 straipsnis
Šis sprendimas skirtas valstybėms narėms.
Priimta Briuselyje, 2006 m. liepos 25 d.